
Какво можете да очаквате от опознавателната ни среща

В почти всички случаи, опознавателната среща между нас се състои в следните 6 на брой стъпки:

1. Приветстваме Ви в кабинета си и ще Ви помолим да поставите калцуни върху обувките си.

2. След като се настаним на креслата си в кабинета, ще Ви помолим да разкажете с каква нагласа и очаквания идвате по отношение на първата ни среща.

3. С няколко думи ще Ви разкажем какъв тип информация е важно да ни споделите, за да може работата ни по време на първата ни среща да бъде максимално продуктивна и ефикасна. 
Ето кои са основните неща, които би било полезно да научим за Вас:
· Какъв е настоящият Ви житейски контекст;

- Кои са мислите, чувствата, спомените и ситуациите, които намирате за най-смущаващи, трудни и разстройващи, както и какво сте пробвали до този момент, за да се справите с тях;

- Кои са нещата, които вършите, които намирате, че правят живота Ви по-мъчителен, ограничен или неудовлетворителен в дългосрочен план;

- Кои са взаимоотношенията, заниманията и действията, които Ви носят усещане за смисъл, богатство и посока, и на които искате да посвещавате повече време и внимание.
4. След като се сдобием с достатъчно информация за Вашите преживявания, ценности и въжделения, ще Ви запознаем накратко с подходите, които използваме в работата си – Acceptance & Commitment Therapy (или „АКТ“),  Функционална аналитична психотерапия (или „ФАП“) и Радикално отворена диалектическа поведенческа терапия (RO-DBT). 
Ще научите повече за тяхната клинична ефективност, за основните им принципи, както и в какво ще се изразява съвместната ни работа оттук насетне – както по време на срещите ни, така и във времето между тях. 
На този етап заедно преценяваме дали подходът ни Ви допада, както и дали сте склонен/а да го изпробвате за ограничен период от време (най-често това са между 6 и 10 работни сесии).
Ако заедно преценим, че нашият подход не е подходящ за Вас и Вашите проблеми, и стига да имате желание, можем да Ви насочим към други професионалисти или да Ви препоръчаме литература за самопомощ.

Ако сте съгласен/а да работим заедно, то тогава преминаваме към следващата стъпка.

5. Ще се договорим за брой сесии, честота на срещите ни, и предпочитан начин на комуникация (напр. по имейл, телефон или др.).
6. Ако разполагаме с достатъчно време, можем да Ви запознаем с някоя проста техника, която да започнете да използвате за справяне с някой от споделените от Вас проблеми, или да Ви дадем бланки за попълване / материали за четене до следващата ни среща.

Други важни точки, касаещи първата ни среща

1. Винаги разполагате с правото и свободата да не ни споделяте нещо, което на този етап не се чувствате комфортно да обсъждате открито.
2. Комуникацията помежду ни ще бъде двупосочна. Ще бъде необходимо да Ви прекъсваме и насочваме, тъй като искаме да сме сигурни, че се сдобиваме с най-важната и ценна информация, която би направила работата ни по-нататък по-ефективна и ползотворна. 
Ако нагласата Ви е да споделите с нас всичко, което е на ума Ви, като от нас се иска просто да Ви изслушаме внимателно, вероятно нашият подход не би бил подходящ за Вас. 

3. Винаги сме отворени към това, да Ви споделяме информация, касаеща самите нас (напр. академичен и професионален опит; лични преживявания с определени психологически трудности; интереси и т.н.), когато това може да бъде от полза за Вас. 

4. Имаме практиката да си водим писмени записки с неща, които ни правят впечатление по време на срещата ни – напр. ключови събития от живота ви, мислите и чувствата, които намирате за най-болезнени и т.н.

5. Имаме практиката да правим аудио- и видеозаписи на сесиите си с нашите клиенти. На място ще Ви обясним по-подробно с каква цел го правим, по какъв начин съхраняваме личните Ви данни и кой има достъп до тях.

Важно е да отбележим, че правенето на аудио- и видеозаписи е изключително важно за нас, тъй като то е най-добрият начин за усъвършенстване на услугата ни и гарантиране на максимално добър резултат от работата ни. Разбира се, ако сте твърдо против него, по време на първата ни среща ще обсъдим плюсовете и минусите на това, и заедно ще преценим кой е най-добрият вариант за съвместната ни работа.
6. В случай че преценим, че нашият подход и стил на работа не са подходящи за Вашия случай, запазваме правото си да откажем да работим с Вас. Вместо това, можем да Ви дадем препоръки за други професионалисти, които биха могли да удовлетворят нуждите Ви до по-голяма степен.
Михаил Недков
Ина Райкова

